उन्हें पहुंचाया जेल, गन्ना ठेकेदारों से बचाई महिलाओं की कोख, बंधक मजदूरों को छुड़ाया
मनीषा तोकले 30 साल से महिलाओं, दलितों को न्याय और उनका हक दिलाने की मुहिम चला रही हैं। कमजोरों की रक्षा के लिए कभी वह गुंडों और माफियाओं से भिड़ीं तो कभी भ्रष्ट सिस्टम के खिलाफ मोर्चा खोला।
वह 30 साल से महिलाओं, दलितों को न्याय और उनका हक दिलाने की मुहिम चला रही हैं। कमजोरों की रक्षा के लिए कभी वह गुंडों और माफियाओं से भिड़ीं तो कभी भ्रष्ट सिस्टम के खिलाफ मोर्चा खोला। उन्हें जान से मारने की धमकियां दी गईं, लेकिन वह डरीं नहीं, डटी रहीं। आज ऑक्सफोर्ड यूनिवर्सिटी की किताबों में उनके लिखे लेख पढ़ाए जाते हैं, टाटा इंस्टीट्यूट जैसे संस्थानों में लेक्चर देने के लिए बुलाया जाता है।
महाराष्ट्र के माफियाओं से भिड़ने वाली मनीषा तोकले की कहानी जानिए खुद उनकी जुबानी...
घटना कई साल पुरानी है। लातूर के एक गांव में 10-12 लोगों ने एक दलित महिला का गैंगरेप किया। मुख्य आरोपी को शक था कि महिला का उसके पिता से संबंध है। इसलिए वह भी सेक्शुअल रिलेशन बनाने का दबाव बना रहा था। पीड़िता ने मना किया तो अपने साथियों के साथ उसने घिनौनी हरकत की। पीड़िता किसी तरह जान बचाकर जंगल में छुप गई। अगले दिन किसी ने उसे बदहवास देखा, तो मेरे पास भेज दिया।
उसे लेकर मैं पुलिस के पास पहुंची तो आरोपियों को पता चल गया। जिसके बाद गांव वाले आ गए और कहने लगे कि वह महिला वेश्या है। पुलिस ने भी केस नहीं दर्ज किया। अफसरों से शिकायत की, तब एफआईआर हुई और रेपिस्ट जेल गए।
महिला को पीटा, बिना कपड़ों के गांव में घुमाया, मरा समझकर भाग गए
ऐसे ही एक और मामले में एक गांव के दबंग किसी मामूली बात पर पड़ोसी महिला से इतना नाराज हो गए कि उसे जमकर पीटा। फिर बिना कपड़ों के गांव में घुमाया। उसके प्राइवेट पार्ट में लकड़ियां डाल दीं। जब लगा कि वह मर गई है तो उसे फेंक कर चले गए। घटना की जानकारी मिलते ही उसे खोजते हुए मैं उसके पास पहुंची तो उसकी सांसें चल रही थीं।
मैंने पुलिस से शिकायत की और इलाज शुरू कराया। लेकिन, पुलिस भी दबंगों के साथ खड़ी थी। जब आरोपियों को पता चला कि मैं महिला का साथ दे रही हूं, तो आधी रात उन्होंने मेरे घर पर धावा बोल दिया। मुझे धमकाने लगे, लेकिन जब उन्हें यकीन हो गया कि मैं डरने वाली नहीं, तब वे भाग गए।
महिलाओं के साथ ऐसी वारदात महाराष्ट्र के गांवों में आम हैं। दलित और बंजारा हों या फिर ऊंची जातियों से आने वाली महिलाएं, उनके साथ गैंगरेप करने, पीटते हुए गांव में घुमाने की घटनाएं अक्सर होती हैं। मैं न सिर्फ इन महिलाओं की काउंसलिंग करती हूं, उन्हें मॉरल सपोर्ट देती हूं, बल्कि उन्हें न्याय भी दिलाती हूं। ऐसे कई मामले मैं कोर्ट की चौखट तक ले गई, जिनमें इन अपराधियों को मरते दम तक जेल में रहने की सजा मिली।
बचपन में झेला छुआछूत, सहेली के घर अलग बर्तन में मिलता पानी
मैं खुद ओबीसी कम्यूनिटी से आती हूं, इसलिए बचपन से ही खुद भी भेदभाव, छुआछूत झेलती रही हूं। स्कूल में मेरी एक ब्राह्मण सहेली थी। उसके पिता ग्राम सेवक थे और मेरे पिता वेटरनरी डॉक्टर। हम दोनों साथ पढ़ते और साथ ही खेलते। लेकिन, जब मैं उसके घर जाती तो अलग बर्तन में पानी मिलता। न तो मैं उसके घर के अंदर जा सकती थी और न ही मेरे छुए बर्तन घर के अंदर रखे जाते थे।
तब मुझे समझ नहीं थी, तो बुरा नहीं लगता था। लेकिन, जैसे-जैसे बड़ी होती गई, आसपास हर जगह यह भेदभाव दिखने लगा। पापा के अस्पताल में काम करने वाले कर्मचारियों के साथ भी छुआछूत होता।
लड़कियों को तो अपने ही घर में भी भेदभाव झेलने पड़ते। उन्हें कहा जाता कि लड़कों के साथ मत खेलो। सवाल मत पूछो। मुझे यह पसंद नहीं था कि सिर्फ मेरे लड़की होने या मेरी जाति की वजह से कोई मुझे कमतर समझे। मैं स्कूल में कबड्डी और बास्केटबॉल की अच्छी प्लेयर थी। पढ़ाई में भी होशियार थी।
20 रुपए के लिए पिटतीं सेक्सवर्कर, हालत देख लगा धक्का
मेरे घर के पास एक संस्था सेक्सवर्कर्स और उनके बच्चों के लिए काम करती थी। मुझे पता चला तो उनके दफ्तर पहुंच गई और कहा कि आपके साथ काम करना चाहती हूं। मेरे जोर देने पर उन्होंने कहा कि जिनके लिए काम करना चाहती हो, पहले उनकी बस्ती देख आओ। फिर एक लड़के के साथ मुझे सेक्सवर्कर्स की बस्ती में भेज दिया।
वहां पहुंचते ही मैंने देखा कि एक आदमी एक औरत को बुरी तरह पीट रहा है। उसके बाल नोंच रहा है, लात-घूंसे मार रहा है। मुझे लगा कि वह उसका पति होगा, तो लड़के ने बताया कि वह पति नहीं, उसका ग्राहक है। यह देखकर मुझे धक्का लगा। महज 20-30 रुपये देने वाला वह शख्स महिला को जानवरों की तरह पीटने में जुटा था। इतना अत्याचार देखकर मुझे लगा कि बदतर जिंदगी जी रहीं इन महिलाओं के लिए काम करना चाहिए।
फिर मैंने सर्वे किया कि वे कहां, किन हालात में रहती हैं, उनकी परेशानियां क्या हैं और उनकी सेहत पर इस सबका कैसा असर पड़ता है। सर्वे के दौरान एक भी ऐसी सेक्सवर्कर नहीं मिली, जो खुशी से यह काम कर रही हो। किसी को बच्चों की परवरिश करनी थी, किसी को अपने मां-बाप का इलाज कराना था, कोई अपने भाई को पढ़ाना चाहती थी, तो किसी को फंसाकर इस दलदल में धकेल दिया गया था।
तब मैंने उनके हक के लिए आवाज उठानी शुरू की। राशन और दूसरी सुविधाएं मुहैया कराने की कोशिशों में जुट गई। उनके बच्चों को हॉस्टल और स्कूल में दाखिला दिलाया। कॉलेज में नाटक और दूसरी कल्चरल एक्टिविटीज के जरिए भी लोगों को जागरूक करने लगी।
आगे स्टोरी पढ़ने से पहले इस पोल पर अपनी राय भी देते चलें...
आंबेडकर जयंती के दिन दूसरी जाति में की शादी
इसी दौरान मेरी मुलाकात अशोक तांगड़े से हुई, जो समाज को बदलने, बेहतर बनाने के लिए काम कर रहे थे। हमारी विचारधारा एक थी। कब एक-दूसरे से प्रेम हो गया, पता ही नहीं चला। हमने तय किया कि अब बाकी जिंदगी एकसाथ बिताएंगे और लोगों के हक के लिए मिलकर काम करेंगे। लेकिन, यह इतना आसान नहीं था। वह दलित समुदाय से थे और गरीब परिवार से आते थे।
मेरे परिवार वाले सोचते कि ऐसे परिवार में मैं कैसे रह सकूंगी। मेरी दो छोटी बहनों की शादी की चिंता भी उन्हें सताती। लेकिन, हम दोनों को अपने फैसले पर यकीन था। 14 अप्रैल 1993 को बाबा साहेब की जयंती के दिन हमने शादी कर ली। फिर हम दोनों चंद्रपुर चले गए। कुछ दिन बाद ही पापा ने मुझे फिर लातूर बुला लिया और समझाने लगे कि अच्छे से सोच समझ लो।
उसी दौरान लातूर में बड़ा भूकंप आया। चारों ओर सिर्फ तबाही का मंजर दिखता। जिन गांवों में ज्यादा नुकसान हुआ, मैं वहां राहत अभियान में शामिल होने चली गई। 4-5 दिन बाद पता चला कि अशोक भी पास में ही राहत अभियान में जुटे हैं। फिर दोनों मिलकर वहां काम करने लगे।
भूकंप से तबाह हो गए, लेकिन नहीं टूटा जाति का घमंड
इतनी बड़ी आपदा में भी जातिवाद हावी रहा। राहत अभियान के लिए लोग कपड़े और खाना लेकर आते, तो ऊंची जातियों के लोग कहते कि दलित उनके साथ एक लाइन में नहीं खड़े हो सकते। दलित झोपड़ियों में रहते थे और ऊंची जाति वाले पक्के घरों में। घर दोनों के तबाह हुए थे और हर घर में किसी न किसी की जान गई थी।
लेकिन, ऊंची जाति वाले बोलते कि उनका नुकसान ज्यादा हुआ है, दलितों का कम। इसलिए दलितों को राहत सामग्री क्यों दी जा रही है। इतनी तबाही देखकर मैं और अशोक वहीं रुक गए और 10 गांवों में काम शुरू कर दिया। बच्चों को पढ़ाया। महिलाओं की मदद की। लोगों को मुआवजा और घर दिलाया। जिन लोगों को दूसरी जगह बसाया गया, वहां सरकार की मदद से पानी और बुनियादी सुविधाओं का इंतजाम कराया।
दलित की जमीन कब्जे से छुड़वाई तो आधी रात दफ्तर फूंकने जुट गई भीड़
इसी दौरान एक दलित की जमीन पर कुछ ऊंची जाति वाले लोगों ने कब्जा कर लिया। उसे उसकी जमीन वापस दिलाई, तो कब्जा करने वालों ने पूरे गांव को मेरे और पूरी टीम के खिलाफ भड़का दिया। हमारे ऑफिस को जलाने और हमें मारने की धमकी दी गई। मुझसे कहा गया कि लोग बहुत गुस्सा हैं, गांव में मत रुकिए। लेकिन, मैं जिनके लिए काम कर रही थी, उन्हें छोड़कर कैसे भागती।
रात में करीब 150 लोगों की भीड़ वहां पहुंच गई। बिना घबराए हुए मैंने कहा कि ऑफिस में मिट्टी का तेल रखा है। अगर आप लोगों को दफ्तर जलाने से खुशी मिलती है तो जला दीजिए। शांति से बात करने के बाद उनका गुस्सा दूर हुआ। मुझे कई बार ऐसे खतरों का सामना करना पड़ा।
एक गांव में सरपंच के पद पर 30-40 साल से एक ही परिवार का दबदबा कायम था। मैं जिन लोगों के लिए काम करती थी, उनमें से कुछ लोग पंचायत चुनाव में खड़े हुए। इससे सरपंच को गुस्सा आया कि जो उसके सामने सिर नहीं उठाते थे, आज उसके खिलाफ इलेक्शन में खड़े हो रहे हैं। उसे लगा कि मेरी वजह से ही गांव वाले होशियार हो रहे हैं।
उसने धमकाया कि अशोक और मनीषा आए तो उनके पांव तोड़ देंगे। मुझे हमले की चेतावनी दी गई। लेकिन, मैंने गांव जाना नहीं छोड़ा। चुनाव हुए और सरपंच और उसके सारे साथी हार गए।
महिलाओं के हक में आवाज उठाने पर जाना पड़ा जेल
महिला दिवस पर गांव की महिलाओं के साथ मोर्चा निकाला गया। सारी महिलाएं अपनी मांगें लेकर तहसील पहुंचीं, लेकिन तहसीलदार ने गेट बंद करवा दिया। गुस्साई महिलाएं गेट खोलकर तहसीलदार के केबिन के सामने बैठकर अपनी मुद्दे उठाने लगीं। तहसीलदार ने पहले तो केबिन बंद कर लिया, फिर बाद में सीधे सिर्फ गांव की महिलाओं से बात करने की शर्त पर बाहर आया।
मैं और मेरी टीम किनारे हो गए। उसके बाहर आते ही महिलाओं ने उसे घेर लिया, कहने लगीं, 'आप हमारे गांव आते हो, तो सरपंच के घर से चाय-दूध पीकर चले जाते हो। कभी नहीं देखते कि हम सब किस हाल में हैं, पीने के लिए पानी तक नहीं है।' महिलाओं के सवालों से परेशान होकर वह भाग गया और सबके ऊपर केस दर्ज करवा दिया। मुझे और कुछ महिलाओं को जेल जाना पड़ा।
फिर गांव की कुछ बंजारा और दलित महिलाएं पुलिस के पास पहुंच गईं और कहा कि ताई हमारे लिए काम करती हैं, सवाल हमने किए हैं। सजा देनी है तो हमें दो, ताई को बाहर निकालो। तब 8-10 दिन बाद हम सब बाहर आ सके।
लोगों को अकाल और प्लेग से बचाने पहुंची बीड़, तो मिले गुलामी करते मजदूर
लातूर में हालात कुछ सामान्य हुए तो मैं बीड़ आ गई। उस समय बीड़ प्लेग और अकाल की चपेट में था। मैं वहां दवा, खाना और पानी का इंतजाम कराने में जुट गई। तभी मुझे पता चला कि वहां मजदूरों को बंधक बनाकर गन्ने के खेतों में काम कराया जाता है। ठेकेदार महिलाओं का गर्भाशय निकलवा देते हैं, ताकि उन्हें माहवारी न आए, प्रेग्नेंट न होने पाएं और लगातार काम करती रहें।
ये ठेकेदार गुंडे पालकर रखते हैं, ताकि उनके खिलाफ कोई बोल न सके। तब पुलिस की मदद से मैंने बंधक मजदूरों को छुड़ाने का अभियान शुरू कर दिया। 'कैंपेन फॉर ह्यूम राइट' के तहत उन्हें रोजगार मुहैया कराने लगी। उन्हें जागरूक करने लगी। यह मांग भी उठाई कि सरकार से मिलने वाली जमीन सिर्फ पति नहीं, बल्कि पति-पत्नी दोनों के नाम पर हो।
ऑर्गेनिक फार्मिंग, वुमन लीडरशिप और जेंडर इक्वलिटी जैसे मुद्दों पर भी काम किया और ट्रेनिंग दी। इसका असर यह हुआ कि बहुत से पुरुष भी महिलाओं के अधिकार के लिए बोलने लगे। अब मैं ग्राम पंचायत में चुनकर आने वाली महिलाओं को भी ट्रेनिंग देती हूं कि कैसे काम करना है, उनकी क्या जिम्मेदारियां हैं। सोशल अवेयरनेस के लिए पुलिस और प्रशासन के अफसरों को ट्रेनिंग देने के लिए भी मुझे बुलाया जाता है।